CELEX: 32021D0617(03)
Language: lt
Date: 1620777600000
Title: Komisijos sprendimas 2021 m. gegužės 12 d. kuriuo įsteigiama bendrosios mokslinių tyrimų ir inovacijų programos „Europos horizontas“ Europos mokslinių tyrimų taryba ir panaikinamas Sprendimas C(2013) 8915 2021/C 234 I/03

2021 6 17   
               
               
                  LT
               
               
                  Europos Sąjungos oficialusis leidinys
               
               
                  CI 234/5
               
            
         KOMISIJOS SPRENDIMAS
         2021 m. gegužės 12 d.
         kuriuo įsteigiama bendrosios mokslinių tyrimų ir inovacijų programos „Europos horizontas“ Europos mokslinių tyrimų taryba ir panaikinamas Sprendimas C(2013) 8915
         (2021/C 234 I/03)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Tarybos sprendimą (ES) 2021/764, kuriuo nustatoma specialioji programa, kuria įgyvendinama bendroji mokslinių tyrimų ir inovacijų programa „Europos horizontas“ (2021–2027 m.), ypač į jo 8 straipsnio 1 ir 2 dalis,
         kadangi:
         
                     (1)
                  
                  
                     siekiant užtikrinti pagal Tarybos sprendimą 2013/743/ES (1) vykdomų veiksmų ir veiklos tęstinumą, 2013 m. gruodžio 12 d. Komisijos sprendimu, kuriuo įsteigiama Europos mokslinių tyrimų taryba (2), įsteigtą Europos mokslinių tyrimų tarybą (toliau – EMTT) turėtų pakeisti šiuo sprendimu programos „Europos horizontas“ I veiklos srities „Pažangus mokslas“ veiksmams įgyvendinti įsteigiama EMTT;
                  
               
                     (2)
                  
                  
                     Sprendimo (ES) 2021/764 8 straipsnio 2 dalyje nustatyta, kad EMTT turi sudaryti to sprendimo 9 straipsnyje numatyta nepriklausoma Mokslo taryba ir to sprendimo 10 straipsnyje numatyta paskirtoji įgyvendinimo struktūra. Vadovaujantis Tarybos reglamento (EB) Nr. 58/2003 (3) 3 straipsnio 3 dalimi, paskirtoji įgyvendinimo struktūra 2021 m. vasario 12 d. Komisijos įgyvendinimo sprendimu C(2021) 953 buvo įsteigta kaip vykdomoji įstaiga;
                  
               
                     (3)
                  
                  
                     pagal Sprendimo (ES) 2021/764 9 straipsnį, Mokslo tarybą turi sudaryti nepriklausomi nepriekaištingos reputacijos ir atitinkamos ekspertinės patirties turintys mokslininkai, inžinieriai ir mokslo darbuotojai – įvairaus amžiaus grupių moterys ir vyrai, užtikrinant mokslinių tyrimų sričių ir geografinės kilmės įvairovę, – sprendimus priimantys individualiai ir nepriklausomai nuo išorės interesų. Mokslo tarybos narius turi skirti Komisija, laikydamasi nepriklausomos ir skaidrios tų narių atrankos tvarkos, dėl kurios susitarė su Mokslo taryba, taip pat pasitarusi su mokslo bendruomene ir pateikusi ataskaitą Europos Parlamentui bei Tarybai;
                  
               
                     (4)
                  
                  
                     kad būtų užtikrintas sėkmingas perėjimas prie programos „Europos horizontas“, Sprendimu C(2013) 8915 įsteigtos EMTT Mokslo tarybos veikla 2020 m. gruodžio 16 d. Komisijos sprendimu C(2020) 9154 pratęsta iki Sprendimo (ES) 2021/764 įsigaliojimo dienos;
                  
               
                     (5)
                  
                  
                     Sprendimu C(2013) 8915 įsteigta EMTT Mokslo taryba, siekdama užtikrinti, kad specialioji programa, kuria įgyvendinama programa „Europos horizontas“, būtų įgyvendinta laiku, ir laukdama, kol bus priimtos priemonės pagal Sprendimo (ES) 2021/764 9 straipsnį, jau parengė preliminarias pozicijas. Tas preliminarias pozicijas turėtų patvirtinti arba atmesti šiuo sprendimu įsteigta Mokslo taryba;
                  
               
                     (6)
                  
                  
                     reikėtų nustatyti Mokslo tarybos veiklai užtikrinti reikalingas nuostatas;
                  
               
                     (7)
                  
                  
                     reikėtų nustatyti nuostatas, kuriomis būtų užtikrintas Mokslo tarybos ir EMTT skirtos įgyvendinimo struktūros bendradarbiavimas;
                  
               
                     (8)
                  
                  
                     Mokslo taryba turėtų turėti galimybę, laikydamasi Europos Parlamento ir Tarybos reglamento (ES) 2018/1725 (4), susipažinti su jos darbui reikalingais dokumentais ir duomenimis;
                  
               
                     (9)
                  
                  
                     Sprendime (ES) 2021/764 nustatyta, kad Mokslo tarybos nariams už jų atliekamas užduotis turi būti atlyginama. Tuo tikslu turėtų būti nustatytos taisyklės;
                  
               
                     (10)
                  
                  
                     Sprendimas C(2013) 8915 turėtų būti panaikintas,
                  
               NUSPRENDĖ:
         
            1 straipsnis
            Europos mokslinių tyrimų tarybos įsteigimas
            Europos mokslinių tyrimų taryba (toliau – EMTT) įsteigiama laikotarpiui nuo 2021 m. gegužės 12 d. iki 2027 m. gruodžio 31 d.
         
         
            2 straipsnis
            Mokslo tarybos nariai
            
               1.   Mokslo tarybą sudaro EMTT pirmininkas ir 21 kitas narys. I priede išvardyti asmenys (21) skiriami kitais Mokslo tarybos nariais tame priede nustatytai kadencijai.
            
            
               2.   Nariai savo užduotis atlieka nepriklausomai nuo bet kokios išorinės įtakos. Jie nedelsdami informuoja Komisiją apie bet kokį interesų konfliktą, kuris galėtų turėti įtakos jų objektyvumui.
            
            
               3.   Nariai skiriami ne ilgesnei kaip ketverių metų kadencijai, kuri gali būti pratęsta vieną kartą. Siekiant sudaryti sąlygas reguliariai narių rotacijai, narys gali būti skiriamas trumpesnei nei ilgiausios trukmės kadencijai.
            
            
               4.   Tinkamai pagrįstais atvejais Komisija, siekdama užtikrinti Mokslo tarybos veiklos vientisumą arba tęstinumą, gali nario kadenciją nutraukti savo iniciatyva.
            
            
               5.   Jei narys atsistatydina arba jo kadenciją nutraukia Komisija, skiriamas naujas narys. EMTT pirmininko atsistatydinimo arba kadencijos nutraukimo atveju Komisija EMTT pirmininko pareigoms ribotą laikotarpį, kurio reikia naujam EMTT pirmininkui paskirti, laikinai eiti gali skirti kitą Mokslo tarybos narį arba buvusį EMTT pirmininką.
            
         
         
            3 straipsnis
            Mokslo tarybos veikla
            
               1.   Mokslo taryba priima savo darbo tvarkos taisykles, taip pat elgesio kodeksą, kuriuo reglamentuojamas konfidencialumas, interesų konfliktas bei asmens duomenų tvarkymas pagal Reglamentą (ES) 2018/1725.
            
            
               2.   Mokslo taryba į plenarinius posėdžius renkasi atsižvelgdama į savo darbo poreikius. Plenarinių posėdžių protokolų santraukos skelbiamos EMTT interneto svetainėje.
            
            
               3.   Pirmininkas, vadovaudamasis Mokslo tarybos darbo tvarkos taisyklėmis, gali nuspręsti rengti uždarus posėdžius.
            
            
               4.   Mokslo taryba iš savo narių gali sudaryti nuolatinius komitetus, darbo grupes ir kitas struktūras konkrečioms Mokslo tarybos užduotims atlikti.
            
            
               5.   Pagal šį sprendimą įsteigta Mokslo taryba tvirtina arba atmeta Sprendimu C(2013) 8915 įsteigtos Mokslo tarybos preliminarias pozicijas dėl priemonių, kurias reikia priimti pagal Sprendimo (ES) 2021/764 9 straipsnį.
            
         
         
            4 straipsnis
            Bendradarbiavimas Europos mokslinių tyrimų taryboje
            Mokslo taryba ir paskirtoji įgyvendinimo struktūra užtikrina visos EMTT veiklos strateginių ir veiklos aspektų suderinamumą. Kad užtikrintų veiksmingą bendradarbiavimą, EMTT pirmininkas, Mokslo tarybos pirmininko pavaduotojai ir paskirtosios įgyvendinimo struktūros direktorius reguliariai rengia koordinavimo posėdžius.
         
         
            5 straipsnis
            Dokumentų ir duomenų teikimas
            
               1.   Komisija ir paskirtoji įgyvendinimo struktūra teikia Mokslo tarybos darbui būtinus dokumentus, duomenis ir pagalbą, kad ji galėtų veikti autonomiškai ir nepriklausomai, laikydamasi Reglamento (ES) 2018/1725.
            
            
               2.   Jeigu dėl priežasčių, susijusių su asmens duomenų apsauga, konfidencialumu, saugumu ar visuomenės interesais, dokumentai ir duomenys negali būti pateikti arba prieiga prie asmens duomenų negali būti suteikta, Komisija arba paskirtoji įgyvendinimo struktūra Mokslo tarybai pateikia rašytinį pareiškimą, kuriame nurodo tas priežastis, ir visą su aptariamu klausimu susijusią informaciją, kurią, jos nuomone, galima pateikti pagal teisės aktų nuostatas.
            
         
         
            6 straipsnis
            Mokslo tarybos narių, išskyrus EMTT pirmininką, atlyginimo ir išlaidų kompensavimo taisyklės
            Mokslo tarybos narių, išskyrus EMTT pirmininką, honorarų už atliktas užduotis mokėjimo ir kelionės bei gyvenimo išlaidų kompensavimo taisyklės nustatytos II priede.
            Sprendimas C(2013) 8915 panaikinamas.
         
         
            Priimta Briuselyje 2021 m. gegužės 12 d.
            
               
                  Komisijos vardu
               
               Mariya GABRIEL
               
                  Komisijos narė
               
            
         
         
            (1)  2013 m. gruodžio 3 d. Tarybos sprendimas dėl specialiosios programos, kuria įgyvendinama bendroji mokslinių tyrimų ir inovacijų programa „Horizontas 2020“ (2014–2020 m.), sukūrimo ir kuriuo panaikinami sprendimai 2006/971/EB, 2006/972/EB, 2006/973/EB, 2006/974/EB ir 2006/975/EB (OL L 347, 2013 12 20, p. 965).
         
            (2)  C(2013) 8915 (OL C 373, 2013 12 20, p. 23).
         
            (3)  2002 m. gruodžio 19 d. Tarybos reglamentas (EB) Nr. 58/2003, nustatantis vykdomųjų įstaigų, kurioms pavedamos tam tikros Bendrijos programų valdymo užduotys, įstatus (OL L 11, 2003 1 16, p. 1).
         
            (4)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
      
      
         
            I PRIEDAS
            EMTT Mokslo tarybos nariai nuo 2021 m. gegužės 12 d.
            
                        Vardas, pavardė ir institucija
                     
                     
                        Kadencijos pabaiga
                     
                  
                        Geneviève ALMOUZNI, CNRS / mokslinių tyrimų centras „Institut Curie“, Paryžius
                     
                     
                        2023 m. birželio 30 d.
                     
                  
                        Manuel ARELLANO, Pinigų ir finansinių studijų centras, Madridas
                     
                     
                        2022 m. gruodžio 31 d.
                     
                  
                        Paola BOVOLENTA, Madrido autonominis universitetas
                     
                     
                        2022 m. gruodžio 31 d.
                     
                  
                        Margaret BUCKINGHAM, Pastero institutas, Paryžius
                     
                     
                        2021 m. gruodžio 31 d.
                     
                  
                        Eveline CRONE, Leideno universitetas
                     
                     
                        2023 m. gruodžio 31 d.
                     
                  
                        Ben FERINGA, Groningeno universitetas
                     
                     
                        2022 m. gruodžio 31 d.
                     
                  
                        Mercedes GARCÍA-ARENAL, Humanitarinių ir socialinių mokslų centras, Madridas
                     
                     
                        2023 m. birželio 30 d.
                     
                  
                        Gerd GIGERENZER, Makso Planko žmogaus raidos institutas, Berlynas
                     
                     
                        2023 m. gruodžio 31 d.
                     
                  
                        Liselotte HOJGAARD, Kopenhagos universitetas
                     
                     
                        2024 m. gruodžio 31 d.
                     
                  
                        Dirk INZÉ, Gento universitetas
                     
                     
                        2024 m. gruodžio 31 d.
                     
                  
                        Andrzej JAJSZCZYK, Krokuvos Stanislavo Stašico kalnakasybos ir metalurgijos akademija, Krokuva
                     
                     
                        2022 m. gruodžio 31 d.
                     
                  
                        Eystein JANSEN, Bergeno universitetas
                     
                     
                        2023 m. birželio 30 d.
                     
                  
                        Michael KRAMER, Makso Planko radioastronomijos institutas, Bona
                     
                     
                        2021 m. gruodžio 31 d.
                     
                  
                        Rodrigo MARTINS, Europos mokslo akademija
                     
                     
                        2024 m. gruodžio 31 d.
                     
                  
                        Kurt MEHLHORN, Makso Planko informatikos institutas, Sarbriukenas
                     
                     
                        2022 m. gruodžio 31 d.
                     
                  
                        Nicola SPALDIN, institutas „ETH Zurich“
                     
                     
                        2024 m. gruodžio 31 d.
                     
                  
                        Jesper QUALMANN SVEJSTRUP, Fransio Kriko institutas, Londonas
                     
                     
                        2022 m. gruodžio 31 d.
                     
                  
                        Barbara ROMANOWICZ, Berklio seismologijos laboratorija
                     
                     
                        2021 m. gruodžio 31 d.
                     
                  
                        Nektarios TAVERNARAKIS, Mokslinių tyrimų ir technologijų fondo Molekulinės biologijos ir biotechnologijos institutas, Elada
                     
                     
                        2022 m. gruodžio 31 d.
                     
                  
                        Milena ŽIC FUCHS, Zagrebo universitetas
                     
                     
                        2023 m. gruodžio 31 d.
                     
                  
                        Alice VALKÁROVÁ, Čekijos mokslo fondas
                     
                     
                        2024 m. gruodžio 31 d.
                     
                  
      
      
         
            II PRIEDAS
            6 straipsnyje nurodytos Mokslo tarybos narių, išskyrus EMTT pirmininką, atlyginimo ir išlaidų kompensavimo taisyklės
            
               1.   
               
                  Mokslo tarybos narių, išskyrus EMTT pirmininką, honorarus moka ir jų kelionės bei gyvenimo išlaidas, susijusias su jų atliekamomis užduotimis, padengia paskirtoji įgyvendinimo struktūra, vadovaudamasi sutartimi ir 2–7 punktuose nustatytomis sąlygomis.
               
            
            
               2.   
               
                  Mokslo tarybos pirmininko pavaduotojų honorarai – 3 500 EUR už dalyvavimą visame plenariniame posėdyje ir 1 750 EUR už dalyvavimą ne visame posėdyje.
               
            
            
               3.   
               
                  1 punkte nurodytų kitų narių honorarai – 2 000 EUR už dalyvavimą visame plenariniame posėdyje ir 1 000 EUR už dalyvavimą ne visame posėdyje.
               
            
            
               4.   
               
                  Mokslo tarybos narių ir pirmininko pavaduotojų, einančių tokias atsakingas pareigas, kaip srities koordinatoriaus, nuolatinio komiteto pirmininko, iniciatyvinio komiteto nario arba darbo grupės pirmininko pareigos, papildomas honoraras – 2 250 EUR per metus (arba proporcinga suma, jei pareigos einamos trumpiau nei vienus metus) už kiekvienas pareigas. Mokslo tarybos nariai ir pirmininko pavaduotojai gali eiti daugiau nei vienas tokias pareigas ir jiems už tai atitinkamai atlyginama.
               
            
            
               5.   
               
                  Leidimą mokėti honorarus suteikia paskirtosios įgyvendinimo struktūros direktorius arba jo pavaduotojas, remdamasis EMTT pirmininko ir paskirtosios įgyvendinimo struktūros direktoriaus arba jo pavaduotojų patvirtintu dalyvių sąrašu. Dalyvių sąraše nurodoma, ar kiekvienas narys dalyvavo visame posėdyje (dalyvavimas visame posėdyje), ar tik jo dalyje (dalyvavimas ne visame posėdyje).
               
            
            
               6.   
               
                  Leidimą mokėti papildomus honorarus suteikia paskirtosios įgyvendinimo struktūros direktorius arba jo pavaduotojas, atsižvelgdamas į tai, ar narys, gavus EMTT pirmininko patvirtinimą, paskirtas eiti kiekvienas pareigas.
               
            
            
               7.   
               
                  Mokslo tarybos narių kelionės ir gyvenimo išlaidas, kurias jie patiria atlikdami su kitais nei plenariniai posėdžiais susijusią veiklą, paskirtoji įgyvendinimo struktūra prireikus kompensuoja vadovaudamasi jų sutartimi ir Komisijos taisyklėmis dėl išorės ekspertų išlaidų kompensavimo (1).
               
            
            
               8.   
               
                  Honorarai mokami ir kelionės bei gyvenimo išlaidos dengiamos iš Sprendimu (ES) 2021/764 nustatytai specialiajai programai skirto veiklos biudžeto.
               
            
            
               (1)  Komisijos sprendimas C(2021) 3402.